Miss Universe 1954

Ang Miss Universe 1954 ay ang ikatlong edisyon ng Miss Universe pageant, na ginanap sa Long Beach Municipal Auditorium sa Long Beach, California, Estados Unidos noong 24 Hulyo 1954.

Pagkatapos ng kompetisyon, kinoronahan ni Christiane Martel ng Pransiya si Miriam Stevenson ng Estados Unidos bilang Miss Universe 1954. Ito ang kauna-unahang tagumpay ng Estados Unidos sa kasaysayan ng kompetisyon. Nagtapos bilang first runner-up si Martha Rocha ng Brasil, habang nagtapos bilang second runner-up si Virginia June Lee ng Hong Kong.

Mga kandidata mula sa tatlumpu't-tatlong bansa at teritoryo ang lumahok sa kompetisyong ito. Pinangunahan ni Bob Russel ang kompetisyon sa ikatlong pagkakataon. Itinampok rin sa edisyong ito ang Star of the Universe Crown na may isang-libong Oriental cultured at itim na perlas na nakalagay sa solidong ginto at platino. Ang koronang ito ay ginamit para sa sumunod na anim na edisyon.

Kasaysayan

Pagpili ng mga kalahok 
Ang mga kalahok mula sa tatlumpu't-tatlong bansa at teritoryo ay napili upang lumahok sa kompetisyon. Isang kandidata ang nailuklok upang kumatawan sa kaniyang bansa matapos na mapatalsik ang orihinal na nanalo.

Mga pagpalit 
Niluklok ang first runner-up ng Miss Korea 1954 na si Kae Sun-hee bilang kandidata ng Timog Korea sa Miss Universe matapos hindi tanggapin ang visa ni Miss Korea 1954 Pu Rak Hi upang makapasok sa Estados Unidos dahil sa mga paratang na mayroon siyang pagkakaakibat sa mga grupong komunista. Ganoon din ang nangyari kay Rika Dialina, Star Hellas 1954, kung saan pinalitan siya ng kanyang first runner-up na si Efi Androulakakis dahil minsan ay nag-pose si Dialina para sa isang libro ng isang komunistang Griyego. Subalit, namagitan sa kaso ni Dialina ang noo'y Kalihim ng Estado ng Estados Unidos na si John Foster Dulles, at nakakuha ng temporary entry permit si Dialina dahil dito. Nakarating si Dialina sa Long Beach ilang araw bago ang paunang kompetisyon, dahilan upang magbitiw si Androulakakis sa kompetisyon. Hiniling ng mga organizer na manatili si Androulakakis sa kompetisyon bilang kinatawan ng Creta, subalit tinanggihan ito ni Androulakakis dahil ayon sa kanya, si Dialina raw ang pinili ng kanyang mga kababayan upang kumatawan sa kompetisyon. Bagama't hindi na opisyal na kandidata si Androulakakis, pinangaralan pa rin ito bilang Miss Congeniality.

Mga unang pagsali, pagbalik, at pag-urong sa kompetisyon 
Unang sumali sa edisyong ito ang Arhentina, Bagong Silandiya, Brasil, El Salvador, Honduras, Kanlurang Indies, Kosta Rika, Singapura, Taylandiya, at Timog Korea. Bumalik sa kompetisyon ang Hong Kong, Israel, Kuba, at Tsile na siyang huling sumali noong 1952. Hindi sumali si Berta Elena Landaeta ng Beneswela dahil bigla na lamang ito nawala at hindi matagpuan ng mga pageant organizer ang mga pinaroroonan nito. Samantala, hindi sumali si Gertrude Kapi'olani Miller ng Hawaii dahil sa hindi isiniwalat na dahilan. Hindi sumali ang Austrya, Dinamarka, Suwisa, Timog Aprika, at Turkiya matapos na mabigo ang kanilang mga organisasyong pambansa na magdaos ng kompetisyong pambansa o magtalaga ng kalahok. 

Dapat sanang lalahok ang mga kandidata mula sa Guwatemala at Nikaragwa sa unang pagkakataon, subalit hindi sila pinayagan ng kanilang mga pamahalaan dahil sa sigalot sa Gitnang Amerika.

Mga resulta

Mga pagkakalagay

Mga espesyal na parangal

Kompetisyon

Pormat ng kompetisyon 
Tulad noong 1953, labing-anim na mga semi-finalist ang napili at ibinunyag sa paunang kompetisyon na binubuo ng swimsuit competition at evening gown competition. Ang labing-anim na mga semi-finalist ay magbibigay ng isang maikling talumpati gamit ang kanilang sariling wika. Pagkatapos nito, lumahok sa swimsuit competition at evening gown competition ang mga semi-finalist, at kalaunan ay napili ang limang pinalista.

Komite sa pagpili 

 Piper Laurie – Amerikanang aktres
 Julia Adams – Amerikanang aktres
 Suzan Ball – Amerikanang aktres
 Earl Wilson – Amerikanong kolumnista
 Albert Varga – Amerikanong ilustrador
 Tom Kelley – Amerikanong listratista na kilala sa pagkuha sa litrato ni Marilyn Monroe

Mga kandidata 

Tatlumpu't-tatlong kandidata ang lumahok para sa titulo.

Mga tala

Mga sanggunian

Panlabas na kawing